**Γενικοί όροι – Υποχρεώσεις Αναδόχου**

**01** Για λόγους ασφαλείας ο ανάδοχος υποχρεούται να ενημερώνει την αρμόδια Διεύθυνση της Βουλής σχετικά με τα ονοματεπώνυμα και τους αριθμούς ταυτότητας των προσώπων (προσωπικού, συνεργατών, βοηθών κλπ) που θα χρησιμοποιήσει κατά την εκτέλεση των εργασιών εγκατάστασης του συστήματος, ώστε να εκδοθούν οι απαιτούμενες άδειες εισόδου.

**02.** Η Βουλή έχει το δικαίωμα να απαιτεί οποτεδήποτε από τον ανάδοχο, την αντικατάσταση οποιουδήποτε προσώπου από τα προαναφερόμενα θεωρεί κατά την κρίση της ως ακατάλληλο.

**03.** Ο ανάδοχος υποχρεούται να τηρεί απαρεγκλίτως και να εφαρμόζει όλες τις διατάξεις της εργατικής νομοθεσίας. Σε περίπτωση που διαπιστωθεί παράβαση αυτών, θα καταγγέλλεται η σύμβαση με τον ανάδοχο.

**04.** Ο ανάδοχος είναι αποκλειστικά υπεύθυνος και υπόχρεος για την ασφάλιση όλων όσων απασχοληθούν κατά την εκτέλεση του αντικειμένου της σύμβασης καθώς και για την καταβολή ασφαλιστικών εισφορών εργοδότου και ασφαλισμένων στο Ίδρυμα Κοινωνικών Ασφαλίσεων ή σε οποιοδήποτε άλλο κατά νόμο ασφαλιστικό φορέα κύριας ή επικουρικής ασφάλισης. Σε περίπτωση που από οποιοδήποτε ασφαλιστικό φορέα επιβληθεί σε βάρος της Βουλής η καταβολή οποιασδήποτε ασφαλιστικής εισφοράς για το ανωτέρω ο ανάδοχος υποχρεούται να καταβάλλει σε αυτή το αντίστοιχο ποσό. Επισημαίνεται δε ότι τα άτομα που θα απασχολήσει ο ανάδοχος για την εκτέλεση του αντικειμένου της σύμβασης θα έχουν νόμιμο δικαίωμα παραμονής και εργασίας στην Ελλάδα.

**05.** Ο ανάδοχος υποχρεούται να λαμβάνει όλα τα απαραίτητα μέτρα ασφαλείας βάσει των διατάξεων της κείμενης νομοθεσίας, όπως αυτές ισχύουν, καθ’ όλη τη διάρκεια εκτέλεσης των εργασιών εγκατάστασης του συστήματος, καθώς επίσης υποχρεούται να τηρεί τις ισχύουσες διατάξεις της κείμενης νομοθεσίας περί μέτρων ασφαλείας και υγιεινής και είναι αποκλειστικός υπεύθυνος, ποινικώς και αστικώς, για οποιοδήποτε ατύχημα ήθελε προκληθεί εκ παραβάσεως των ισχυουσών διατάξεων της κείμενης νομοθεσίας (Π.Δ. 17/96, Π.Δ.159/99) όπως ισχύουν, κλπ περί υγείας και ασφάλειας και Π.Δ. 305/96 Ελάχιστες Απαιτήσεις Υγείας και Ασφάλειας Προσωρινών και Κινητών Εργοταξίων), όπως αυτή κάθε φορά ισχύει.

**06.** Σε περίπτωση ατυχήματος κατά τη διάρκεια συντήρησης ή λόγω πλημμελούς διενέργειας αυτής, παράληψης ή κακότεχνης επισκευής, υπαιτιότητας του ιδίου Συντηρητή, του προσωπικού του ή συνεργάτη του, ο Συντηρητής αναλαμβάνει εξ ολοκλήρου την ευθύνη: υποχρεούται να αποκαταστήσει κάθε ζημιά που προκλήθηκε, αναλαμβάνει ανεπιφύλακτα την αστική ευθύνη έναντι τρίτων, αποζημιώνει τον/τους παθόντες για κάθε σωματική ή άλλη βλάβη απόρροια του ατυχήματος, συμπεριλαμβανομένων των δικαστικών εξόδων και της χρηματικής ικανοποίησης λόγω ψυχικής οδύνης ή ηθικής βλάβης.

**07.** Ο ανάδοχος είναι ο μοναδικός υπεύθυνος και υπόχρεος για την αποζημίωση οποιουδήποτε και για κάθε φύσεως και είδους ζημιές που τυχόν υποστεί από πράξεις ή παραλείψεις της ιδίας του αναδόχου ή και του προσωπικού του που θα χρησιμοποιήσει για την εκτέλεση των εργασιών εγκατάστασης του συστήματος ή συντήρησης αυτού. Εάν υποχρεωθεί η Βουλή να καταβάλει οποιαδήποτε αποζημίωση, ο ανάδοχος υποχρεούται να καταβάλει σ’ αυτήν το αντίστοιχο ποσό, συμπεριλαμβανομένων τυχόν τόκων και εξόδων. Η Βουλή δε φέρει καμία αστική ή άλλη ευθύνη έναντι του προσωπικού που θα απασχοληθεί για την εκτέλεση των ανωτέρω εργασιών.

**08.** Όλα τα υλικά και ο τεχνικός εξοπλισμός που θα χρησιμοποιούνται για τη συντήρηση- επιθεώρηση θα πρέπει να είναι καινούργια, αρίστης ποιότητας, εγκεκριμένα από τους αρμόδιους φορείς (Υπουργείο Εμπορίου κλπ) και σύμφωνα με τις διεθνείς ή ελληνικές τυποποιήσεις και προδιαγραφές.

**09.** Ο ανάδοχος υποχρεούται να λαμβάνει όλα τα αναγκαία μέτρα και να εκτελεί όλες τις αναγκαίες εργασίες προκειμένου να εξασφαλίζει την καθαριότητα των εγκαταστάσεων και των χώρων αυτών, να περισυλλέγει τα πάσης φύσεως άχρηστα υλικά, να τα απομακρύνει και να τα απορρίπτει σε θέσεις επιτρεπόμενες από τις αρμόδιες Αρχές.

**10.** Σε περίπτωση που ο ανάδοχος δεν εκπληρώνει τις συμβατικές του υποχρεώσεις και ειδικότερα εάν δεν προσέλθει για την αποκατάσταση τυχόν βλαβών μέσα στην οριζόμενη από τη σύμβαση προθεσμία από της ειδοποιήσεώς του, θα του επιβάλλεται ποινική ρήτρα ίση με το 0,5 % του συνολικού τιμήματος για κάθε ημέρα καθυστέρησης και μέχρι του ποσού 20 % του συνολικού τιμήματος. Τα ποσά των ποινικών ρητρών εισπράττονται δια καταπτώσεως (συνολικά ή εν μέρει) της εγγυητικής επιστολής καλής εκτέλεσης.

**11.** Ο ανάδοχος κηρύσσεται υποχρεωτικά έκπτωτος από τη σύμβαση και από κάθε δικαίωμά του που απορρέει από αυτήν, εφόσον δεν πραγματοποίησε τις αναφερόμενες εργασίες επιθεώρησης- συντήρησης εντός του συμβατικού χρόνου ή του χρόνου παράτασης που του δόθηκε.

**12.** Ο ανάδοχος κατά την υπογραφή της σύμβασης θα προσκομίσει δύο (2) εγγυητικές επιστολές καλής εκτέλεσης, (μία (1) για την προμήθεια και μία (1) για τις εργασίες), ποσοστού 10% επί της καθαρής αξίας. Μετά την παραλαβή του συστήματος από την επιτροπή παραλαβής, οι παραπάνω εγγυητικές επιστολές θα αντικατασταθούν από άλλες μειωμένης αξίας ποσοστού 3% επί του συνολικού ποσού της σύμβασης. Σε περίπτωση που ο ανάδοχος δεν προσέλθει να υπογράψει την σύμβαση εντός του οριζόμενου από την απόφαση ανάθεσης χρονικού διαστήματος, θα κηρύσσεται αυτομάτως έκπτωτος και θα υφίσταται όλες τις προβλεπόμενες νόμιμες κυρώσεις.